Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 22 siječnja 2012.

5(105)2012.

Evanđelje Mk 1,14-20 Obratite se i vjerujte evanđelju. Čitanje svetog Evanđelja po Marku Pošto Ivan bijaše predan, otiđe Isus u Galileju. Propovijedao je evanđelje Božje: »Ispunilo se vrijeme, približilo se kraljevstvo Božje!
Obratite se i vjerujte evanđelju!« I prolazeći uz Galilejsko more, ugleda Šimuna i Andriju, brata Šimunova, gdje ribare na moru; bijahu ribari. I reče im Isus: »Hajdete za mnom i učinit ću vas ribarima ljudi!« Oni odmah ostaviše mreže i pođoše za njim. Pošavši malo naprijed, ugleda Jakova Zebedejeva i njegova brata Ivana: u lađi su krpali mreže. Odmah pozva i njih. Oni ostave oca Zebedeja u lađi s nadničarima i otiđu za njim. Riječ Gospodnja.

Bog je ljubav, Bog postoji, Bog nas voli i ljubi, i to je sve…
Rabin Eliezer je preporučavao svojim učenicima: - Činite pokoru i obratite se Gospodinu Bogu našemu! - Pitaju ga: - Učitelju, kada se moramo obratiti, kada moramo početi činiti pokoru? - Barem jedan dan prije smrti! – odgovarao im je. I oni su ostali ustrajni: - Kako može čovjek poznavati dan svoje vlastite smrti?
Zaključio je učitelj: Onda činite pokoru svaki dan, da biste i sutra mogli umrijeti!(PrispodobeI,149)

VRIJEME SE ISPUNILO. TU JE MEĐU NAMA KRALJESVTVO NEBESKO. VJERUJMO U VESELU VIJEST. BUDIMO HRABRI I ODVAŽNI. (Mk 1,14 – 20)
Često kažemo: 'pa to još nije moguće, još nije došlo vrijeme...' i tako sami odgađamo bitno događanje. Ipak nam Isus kaže da nam se danas nudi Novost samo ako vjerujemo u mogućnost Novosti, ako se njoj već sada predamo.
Nekada se dobiva dojam kao da sami mi kršćani koji vjerujemo Isusovoj poruci ipak mislimo da još nije vrijeme za njezino ostvarenje. Tako njegova poruka ostaje samo kao teorijska mogućnost a u praksi ju odgađamo. Pred uzvišenom porukom ili sebe podcjenjujemo misleći da nije za nas, a jest za druge... i tako odgađamo, ili bolje rečeno, ostajemo izvana stvarnosti koju nam donosi Isusova poruka.
Isus potiče odvažnost ulaska u Budućnost i Novost. Svaki se čas nalazimo u mogućnosti, i ne treba misliti da će neka druga vremena biti bolja. Sad je najbolje vrijeme (okolnosti) pa se treba odlučiti te će se ući u iskustvo mogućnosti ostvarenja Isusove poruke i Isusova poziva. U ovome smislu može se govoriti da nam je svakome potrebno obraćenje. Potrebno nam je praktično vjerovanje u Isusovu riječ. Apostoli su primjer odlučne vjere i povjerenja.
Nimalo nisu zdvajali niti tražili u samima sebi opravdanje da tek kasnije pođu za njim. Kad nam se nešto nameće kao Istina, kao Dobro (ne neko varljivo dobro) obavezni smo ga odlučno slijediti. Nemojmo se zavaravati da smo odziv ostvarili ako to dobro nudimo i naviještamo. Zato ne bi bilo dobro da propustimo 'milostni čas' svoje odluke. To je onaj sadašnji čas. Sad se treba odlučiti i sada se odvažiti na čin.
Ako se ne odlučimo SAD proći će vrijeme i mi s njime, a to znači ne odgovoriti na ono što traži naš život i naša savjest, što traži Bog. Primjeran odgovor na Isusov poziv izrečen je kroz Petra i Andriju. Upoznali su Isusa i bez zdvajanja pošli su njegovim životnim putom. Nisu se pitali što će iz toga slijediti. Što god slijedilo, oni su bili spremni prihvatiti, pa i samu smrt. To je logika apsolutne Istine i apsolutne Ljubavi.
Apostol, kršćanin nasljeduje Isusa Mirotvorca, Isusa odvažnog za pravdu. U pravdi i ljubavi nema proračuna ni nagodbe. Za njih se čovjek predaje bez ikakvog krzmanja i zdvajanja koliko će se dobiti ili izgubiti. Predanje za ljubav, mir i pravdu nikada ne može biti gubitak, jer samo predanje za takve je već duševni i vječni dobitak. Kad se za nešto vrijedno (Kraljevstvo Božje) predajemo već smo na dobitku što smo se predali i što je predanje prihvaćeno od Boga.
Već je vjekovna poslovica rekla: Hrabri osvajaju vrhunce! Hrabri postižu plodove! Zato Isus i poziva svoje učenike na hrabrost – ako su osvjedočeni u kraljevstvo Božje, u Boga. Da, kršćanska vjera poziva na odvažnost i hrabrost.
Kroz to se čovjek razvija i dokazuje kao biće koje stvara. Trajni je Božji odgovor Abrahamu, Mojsiju, svima nama: Ne bojte se ja sam s vama. Čak samo ime Jahve znači: Ja sam s vama ne strašite se! Neki procjenjuju da se danas ljudi puno više straše budućnosti nego li što je bilo pred pedesetak godina. Što je tome razlog?
Nepovjerenje u sebe i svijet, pa i manje vjerovanje u Boga. Vjera u Boga uvijek usmjerava čovjeka da vjeruje i drugim ljudima. Božićni Misterij otkrio nam je Isusa i njegovo Božanstvo. Ako smo se otvorili da u nas uđe taj Misterij, onda ga treba hrabro slijediti.
S Apsolutnim nema pogađanja – ili ga prihvaćamo ili odbijamo (zatvaramo se u sebe), drugog izbora nema. Istina, može se 'računati' sa strpljenjem Božjim, ali to je na našu štetu ili bogatstvo, a isto tako trajno nam je Bog otvoren. Svaki čas nam nudi naš čas, čas našega obraćenja.
I mi smo pozvani da mnoge stvari sitnog interesa ostavimo i da kuražno pođemo za Isusom. On će biti pred nama, n će biti u nama, on će biti iza nas.
Marjan Jurčević

3. nedjelja kroz godinu B (Mk 1,14-20)
Popričesna meditacija
“Gospodin je sama dobrota i pravednost:
grešnike na put on privodi.
On ponizne u pravdi vodi
i uči malene putu svome.” (Ps 25,8-9)
Gospodine!
Znaš svu moju ljudsku ograničenost i slabost, znaš padove, znaš što mogu i što ne mogu pružiti. Ti imaš toliko povjerenja u čovjeka...
Ipak, znam: od mene očekuješ samo ono što mogu dati. Drugo ćeš učiniti Ti. Od mene očekuješ da krenem, a Ti ćeš proslaviti svoju dobrotu. Jer, što sam slabiji, to će se Tvoja dobrota jače očitovati; znat će se – to je Tvoje spasiteljsko djelo; nipošto djelo ljudskog nastojanja.
Proslavi se, Gospodine Isuse Kriste, i po pozivu kojim mene pozivaš. Neka se taj Tvoj poziv oživotvori na dobro čovjeka i Crkve!
Priredio: Dario Miletić

Prošla opasnost...!
Vrijeme je prikladno...
Dragi Fra Jozo, Vlado i braćo u Provinciji, Gospodin Vam dao svoj MIR !
Hvala na Vašem razumijevanju, strpljivosti i bratskoj suradnji.
Dva mjeseca, koje vi zovete Studeni i Prosinac, pri kraju 2011, za sve stanovnike DR.Kongo bijahu puni neizvjesnosti, napetosti, nestabilnosti svih institucija .Sve to radi „gungule“ oko onoga što svi običavaju zvati „Predsjednički Izbori“...
Pred tjedan dana, Biskupska Konferencija je dala svoj stav i izvještaj...
Sad smo svi odahnuli, jer je rat izbjegnut...Iako će nereda biti i dalje, ali manje na nivou institucija.... Dakle prošla opasnost! Vrijeme je prikladno...
Mi Franjevci u ovoj Pokrajini Sjeverni Kivu, od 11. Siječnja 2012. započeli smo Otvaranje nove Misije u NGENGERE. Po dogovoru sa našom Franjevačkom Provincijom Sv.Benedikta Afrikanca i Biskupijom Butembo-Beni, mi bi trebali pripremiti otvaranje nove Župe koju će voditi Franjevci i Nove Kuće odgoja, u vidu širenja Franjevačkog Reda u ovoj Pokrajini.
Dovoz kamena i pjeska je već u toku ovih dana jer imamo par tjedana suhe sezone, bez kiše.
Blagoslov kamena temeljca predviđamo prvih dana Veljače.
S POTPUNIM POUZDANJEM U PROVIDNOST KOJA DJELUJE PREKO SUBRAĆE I PRIJATELJA UVJERENI SMO DA JE TO BOŽJA VOLJA I BOŽJE DJELO...
Provincija Sv.Jeronima, Mala Braća i sva subraća kao i Božji Narod, po Božjem Nadahnuću, svak na svoj način i po svojim mogućnostima, biti će sudionici u ostvarenju tog Božjeg Plana.
Hvala Gospodinu koji prosvjetljuje i nadahnjuje...
Hvala Vama kao posredniku i svim našim Prijateljima i Dobročiniteljima...
Uz bratske pozdrave, odani i zahvalni
Fra Ilija Barišić, misionar
Kimbulu, 21.01.20212.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 22. I. 2012. III NKG. Vinko, Vice
Ponedjeljak 23. I. Ema, Vjera
Utorak 24. I. ZAJEDNIČKI MOLITVENI SUSRET U PRAVOSLAVNOJ CRKVI SV. ILIJE PROROKA U ZADRU 24. SIJEČNJA S POČETKOM U 18 SATI
U našoj crkvi po običaju krunica i misa:
Franjo Saleški — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 25. I. Obraćenje sv. Pavla, Kraj Molitvene osmine za jedinstvo kršćana
Zadušnica za blagopokojnog nadb. Ivana Prenđu u katedrali sv. Stošije u 18 sati
Četvrtak 26. I. Timotej, Tit
Petak 27. I. Angela Merici, Pribislav
Subota 28. I. Toma Akvinski, Tomislav
Nedjelja 29. I. 2012. IV NKG. Valerija, Konstancija
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati
Salezijanci u Arbanasima slave sv. Ivana Boska trodnevnicom 28. do 30. siječnja u 18 sati. Na sam dan 31. I. 2012. Mise su u 7 u 9 i 18 sati.

22. siječnja 2012.
Za grijanje naše crkve primili smo ovaj tjedan 1.500 KN i 200 €. Zahvaljujemo svima Vama koji nas pratite svojim molitvama i novčanom pomoći.
Potičemo Vas da pomognete prema svojim mogućnostima MISIJU, rad i djelovanje našeg fra Ilije Barišića. Unaprijed Vam hvala.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)